MT Il-Ġurnal Uffiċjali tal-Unjoni Ewropea CE 168/102

Il-Ħamis 15 ta’ Diċembru 2011

Is-saħħa u s-sigurtà fuq il-post tax-xogħol

P7_TA(2011)0589

Riżoluzzjoni tal-Parlament Ewropew tal-15 ta' Diċembru 2011 dwar ir-rieżami ta' nofs il-perjodu tal-istrateġija Ewropea 2007-2012 dwar is-saħħa u s-sigurtà fuq il-post tax-xogħol (2011/2147(INI))

2013/C 168 E/14

Il-Parlament Ewropew,

— wara li kkunsidra t-Trattat dwar l-Unjoni Ewropea, u b'mod partikolari l-preambolu u l-Artikoli 3 u 6 tiegħu,

— wara li kkunsidra t-Trattat dwar il-Funzjonament tal-Unjoni Ewropea u, b'mod partikolari l-Artikoli 3, 6, 9, 20, 151, 152, 153, 154, 156, 159 u 168 tiegħu,

— wara li kkunsidra l-Karta tad-Drittijiet Fundamentali tal-Unjoni Ewropea, u b'mod partikolari l-Artikoli 1, 3, 27, 31, 32 u 33 tagħha,

— wara li kkunsidra l-Karta Soċjali Ewropea tat-3 ta' Mejju 1996, u b'mod partikolari l-Parti I u l-Artikolu 3 tal-Parti II tagħha,

— wara li kkunsidra d-Dikjarazzjoni ta' Philadelphia tal-10 ta' Mejju 1944 dwar il-miri u l-għanijiet tal-Organizzazzjoni Internazzjonali tax-Xogħol,

— wara li kkunsidra l-konvenzjonijiet u r-rakkomandazzjonijiet tal-ILO fil-qasam tas-saħħa u s-sigurtà fuq il-post tax-xogħol,

— wara li kkunsidra r-Regolament (KE) Nru 1338/2008 tal-Parlament Ewropew u tal-Kunsill tas-16 ta' Diċembru 2008 dwar l-istatistika Komunitarja dwar is-saħħa pubblika u s-saħħa u s-sigurtà fuq ix-xogħol (1),

— wara li kkunsidra d-Direttiva tal-Kunsill 89/391/KEE tat-12 ta' Ġunju 1989 dwar l-introduzzjoni ta' miżuri sabiex jinkoraġġixxu titjib fis-sigurtà u s-saħħa tal-ħaddiema fuq ix-xogħol (direttiva qafas) u d-direttivi individwali tagħha (2),

— wara li kkunsidra d-Direttiva 2003/88/KE tal-Parlament Ewropew u tal-Kunsill tal-4 ta’ Novembru 2003 li tikkonċerna ċerti aspetti tal-organizzazzjoni tal-ħin tax-xogħol (3),

— wara li kkunsidra d-Direttiva 2007/30/KE tal-Parlament Ewropew u tal-Kunsill tal-20 ta’ Ġunju 2007 li temenda d-Direttiva tal-Kunsill 89/391/KEE, id-Direttivi partikulari tagħha kif ukoll id-Direttivi tal-Kunsill 83/477/KEE, 91/383/KEE, 92/29/KEE u 94/33/KE, bil-ħsieb li jiġu simplifikati u razzjonalizzati r-rapporti dwar l-implimentazzjoni prattika (4),

— wara li kkunsidra d-Direttiva tal-Kunsill 2010/32/UE tal-10 ta' Mejju 2010 li timplimenta l-Ftehim Qafas dwar il-prevenzjoni ta’ korrimenti kkawżati minn oġġetti li jaqtgħu fis-settur tal-isptarijiet u l-kura tas-saħħa li ġie konkluż mill-HOSPEEM u l-EPSU (5),

— wara li kkunsidra l-Komunikazzjoni tal-Kummissjoni intitolata "Intejbu l-kwalità u l-produttività fuq ix-xogħol: Strateġija Komunitarja 2007-2012 għas-saħħa u s-siġurtà fuq il-post tax-xogħol" (COM(2007)0062),

— wara li kkunsidra l-Komunikazzjoni tal-Kummissjoni intitolata "Aġenda soċjali mġedda: Opportunitajiet, aċċess u solidarjetà fl-Ewropa tas-seklu 21" (COM(2008)0412),

— wara li kkunsidra r-rapport tal-Kummissjoni dwar l-implimentazzjoni tal-Ftehim Qafas dwar l-istress fuq il-post tax-xogħol adottat mis-sħab soċjali (SEC(2011)0241),

— wara li kkunsidra "EWROPA 2020 - Strateġija għal tkabbir intelliġenti, sostenibbli u inklussiv"(COM(2010)2020), u l-objettiv ewlieni tagħha li żżid il-livelli ta' impjieg sa 75 % sal-aħħar tad-deċennju fl-Unjoni Ewropea,

— wara li kkunsidra r-riżoluzzjoni tiegħu tal-24 ta' Frar 2005 dwar il-promozzjoni tas-saħħa u s-sigurtà fuq il-post tax-xogħol (6),

— wara li kkunsidra r-riżoluzzjoni tiegħu tas-6 ta' Lulju 2006 b'rakkomandazzjonijiet lill-Kummissjoni dwar il-ħarsien tal-ħaddiema tal-kura tas-saħħa Ewropej minn infezzjonijiet ġejjin mid-demm minħabba korrimenti li jirriżultaw minn labar tas-siringi (7),

— wara li kkunsidra r-riżoluzzjoni tiegħu tat-23 ta' Mejju 2007 intitolata "Promozzjoni ta' xogħol deċenti għal kulħadd (8),

— wara li kkunsidra r-riżoluzzjoni tiegħu tal-15 ta' Jannar 2008 dwar l-istrateġija Komunitarja 2007-2012 għas-saħħa u s-sigurta fuq il-post tax-xogħol (9),

— wara li kkunsidra r-riżoluzzjoni tiegħu tas-26 ta’ Marzu 2009 dwar ir-responsabilità soċjali tal-kumpaniji fil-ftehimiet kummerċjali internazzjonali (10),

— wara li kkunsidra l-pożizzjoni tiegħu tas-7 ta' Lulju 2011 dwar il-proposta għal deċiżjoni tal-Parlament Ewropew u tal-Kunsill dwar is-Sena Ewropea għat-Tixjiħ Attiv (2012) (11),

— wara li kkunsidra d-dokument ta' ħidma tal-persunal tal-Kummissjoni tal-24 ta' April 2011 intitolat "L-evalwazzjoni ta' nofs il-perjodu tal-istrateġija Ewropea 2007-2012 għas-saħħa u s-sigurtà fuq il-post tax-xogħol" (SEC(2011)0547),

— wara li kkunsidra r-riżoluzzjoni tiegħu tal-20 ta' Settembru 2001 dwar il-fastidju fuq il-post tax-xogħol (12),

— wara li kkunsidra l-Artikolu 48 tar-Regoli ta’ Proċedura tiegħu,

— wara li kkunsidra r-rapport tal-Kumitat għall-Impjiegi u l-Affarijiet Soċjali u l-opinjoni tal-Kumitat għall-Ambjent, is-Saħħa Pubblika u s-Sikurezza tal-Ikel (A7-0409/2011),

A. billi d-dritt għas-saħħa huwa dritt fundamentali, u li kull ħaddiem jibbenefika mill-garanzija legali tal-kundizzjonijiet ta' impjieg li jirrispettaw is-saħħa, is-sigurtà u d-dinjità tiegħu,

B. billi l-Istrateġija Ewropa 2020 għandha l-għan li sal-2020, tikseb rata ta' impjieg ta' 75 % għas-sezzjoni tal-popolazzjoni li għandhom età bejn l-20 u l-64 sena, bi prijorità għall-impjieg ta' nisa, żgħażagħ, ħaddiema anzjani, ħaddiema ftit kwalifikati u immigranti legali, u li ttejjeb il-koeżjoni soċjali;

C. billi l-iżvilupp teknoloġiku u l-bidliet fil-kundizzjonijiet ekonomiċi u soċjali qed ibidlu b'mod kostanti l-postijiet tax-xogħol u l-prattiki, u billi tweġibiet rapidi politiċi, amministrattivi u tekniċi huma għalhekk essenzjali sabiex jigarantixxu livell għoli ta' saħħa u sigurtà fuq il-post tax-xogħol;

D. billi l-prevenzjoni tar-riskji huwa essenzjali għat-tnaqqis ta' inċidenti u mard relatati max-xogħol; wara li kkunsidra l-impatt pożittiv ta' ġestjoni tajba tas-saħħa u tas-sigurtà fuq il-post tax-xogħol kemm fil-livell nazzjonali u Ewropew kif ukoll għall-kumpaniji;

E. billi l-prevenzjoni adegwata tal-ħaddiema tippromwovi min-naħa tagħha benessri, kwalità ta' xogħol u produttività; billi l-ispejjeż ta' mard u inċidenti fuq il-post tax-xogħol għall-impriżi u s-sistemi tas-sigurtà soċjali, huma stmati li jlaħħqu 5,9 % (13) tal-PDG,

F. billi, minħabba n-nuqqas ta' ħaddiema, huwa mixtieq li titwal il-ħajja attiva ta' xogħol tal-ħaddiema akbar fl-età u billi l-miżuri li jippromwovu s-saħħa u s-sigurtà fuq il-post tax-xogħol għandhom ikunu effettivi fil-futur qrib;

G. billi l-protezzjoni ta' ħaddiema żgħażagħ tista' tipprevjeni problemi ta' saħħa relatati max-xogħol li jistgħu jseħħu aktar tard fil-ħajja;

H. billi fis-settur tas-servizzi, ħaddiema żgħażagħ u nisa mhumiex biżżejjed koperti mill-politiki ta' reintegrazzjoni u taż-żamma tal-impjieg (14);

I. billi l-esternalizzazzjoni tax-xogħol permezz ta' sottokuntrattar u xogħol temporanju jistgħu jinvolvu l-impjieg ta' ħaddiema bi ftit kwalifiki jew ħaddiema mhux iddikjarati u relazzjonijiet ta' xogħol inqas stretti, u dan jagħmilha iktar diffiċli li tiġi identifikata r-responsabbiltà fir-rigward tas-saħħa u s-sigurtà fuq il-post tax-xogħol (OHS);

J. billi d-Direttiva qafas 89/391/KEE tpoġġi r-responsabbiltà fuq min iħaddem biex tiġi stabbilita politika ta' prevenzjoni sistematika li tikkonċerna r-riskji kollha, irrispettivament mill-pożizzjoni tal-ħaddiem, billi jiġi garantit li l-impjegati ma jbatux minn fatturi relatati max-xogħol, partikolarment minħabba bullying;

K. billi inċidenti, MSDs u stress relatat max-xogħol huma l-oqsma ewlenin ta' tħassib għall-impriżi Ewropej rigward l-OHS (15);

L. billi l-istrateġija 2020 tal-UE timmira għal rata globali tal-impjieg ta' 75 % tal-popolazzjoni ta' età bejn l-20 u l-64; billi l-ħaddiema li jsofru minn mard kroniku jew mard fit-tul ġeneralment ma jerġgħux immorru lura għal xogħolhom għalkemm saħħithom tkun tippermetti li jagħmlu dan;

M. billi l-impatt li qed jiżdied tal-problema ta' saħħa kronika marbuta max-xogħol bħal pereżempju mard muskoluskeletali (MSD) u riskji psikosoċjali,

N. billi riskji psiko-soċjali huma riskji relatati ma' stress, vjolenza simbolika u fastidju fuq il-post tax-xogħol; billi l-istress huwa marbut mal-insikurezza fl-impjieg, mal-kunflitti etiċi, ma' organizzazzjoni ħażina tax-xogħol (pereżempju l-pressjoni tal-iskadenzi jew ammont żejjed ta' xogħol), ma' kuntatt kunflittwali mal-klijent, ma' nuqqas ta' appoġġ fix-xogħol, mal-instabilità tar-relazzjonijiet professjonali, kif ukoll ma' żbilanċ bejn il-ħajja professjonali u dik privata;

O. wara li kkunsidra t-tixjiħ tal-popolazzjoni tal-UE, it-tendenza lejn ħajja ta' xogħol itwal u l-ħtieġa li tiżdied l-aspetattiva ta' ħajja b'saħħitha; billi l-inugwaljanzi fl-esperjenza tal-ħajja fir-rigward tal-kategoriji soċjoprofessjonali u d-diffikultà fix-xogħol; billi, minbarra l-problemi skeletro-muskolari (MSDs), il-ħaddiema ta' 'l fuq minn 55 sena huma partikolarment sensittivi għall-kanċer, il-mard tal-qalb, il-problemi respiratorji u l-problemi tal-irqad (16);

P. billi n-nuqqas ta' skeda ta' żmien regolari għall-ħaddiema f'impjiegi li jinvolvu xogħol ta' bil-lejl ħafna drabi jikkawża diffikultajiet li jistgħu jwasslu għal mard relatat max-xogħol;

Q. billi 168 000 ċittadin Ewropew imutu kull sena minħabba inċidenti jew mard relatati max-xogħol (17) u 7 miljuni jweġġgħu f'inċidenti, u billi għadna ma ninsabux f'pożizzjoni li nevalwaw b'mod preċiż kemm l-inċidenti huma marbuta mal-użu ta' teknoloġiji ġodda u ma' forom oħra ta' xogħol,

R. billi ġiex ippruvat li teżisti ebda rabta bejn in-numru ta' inċidenti u d-daqs tal-kumpanija; billi, madankollu, ir-rata tal-inċidenti tiddependi fuq it-tip ta' produzzjoni li impriża twettaq u s-settur li topera fih, il-grad ta' dipendenza huwa l-ogħla fis-setturi li jinvolvu xogħol manwali u fejn hemm relazzjoni stretta bejn il-bniedem u l-magni;

S. billi l-iżvilupp teknoloġiku jinvolvi riskji ta' saħħa u sigurtà għall-ħaddiema li għandhom jiġu evalwati;

T. billi l-kanċers huma l-kawża prinċipali tal-imwiet relatati max-xogħol, segwiti minn mard kardjovaskulari u respiratorji, filwaqt li l-inċidenti fuq il-post tax-xogħol huma biss minorità żgħira tal-imwiet (18);

U. billi n-nisa jirrappurtaw livell ogħla ta' problemi ta' saħħa relatati ma' xogħol b'paragun mal-irġiel irrispettivament mit-tip ta' xogħol (19); billi, għalhekk, miżuri ta' saħħa u sigurtà fuq ix-xogħol jeħtieġu approċċ ibbażżat fuq is-sess u ċ-ċiklu tal-ħajja,

V. billi n-nisa huma ugwalment, jekk mhux iktar, affettwati minn mard muskoskeletali, anke meta jaħdmu fis-settur tas-servizzi;

W. billi n-nisa li qed jixjieħu huma partikolarment vulnerabbli għal mard relatat mal-età li għandu jiġi indirizzat b'mod xieraq fil-politiki tal-OHS;

X. billi l-kapaċità riproduttiva tista' tkun f'periklu minħabba problemi ta' saħħa li jistgħu jinħolqu meta ġenituri futuri jew t-tfal li jkunu għandhom ma twieldux ikunu esposti għall-effetti tat-tniġġis ambjentali u fatturi ta' riskju preżenti fl-ambjent ta' xogħol;

Rieżami ta' nofs il-perjodu tal-Istrateġija

1. Ifakkar li l-qafas Ewropew ta' referenza rigward is-saħħa u s-sigurtà fuq il-post tax-xogħol (OHS) ma jippermettix titjib awtomatiku tal-kundizzjonijiet tax-xogħol, fatturi importanti għal dan it-titjib huma l-implimentazzjoni tajba fuq il-post, speċjalment permezz tal-parteċipazzjoni tal-ħaddiema, kif ukoll il-mekkaniżmu ta' djalogu tripartitiku, il-ġbir u t-tqassim tad-dejta, il-kampanji ta' sensibilizzazzjoni u t-tqegħid f'netwerk ta' servizzi ta' taħriġ u ta' informazzjoni, u s-superviżjoni tal-applikazzjoni tal-leġiżlazzjoni fl-Istati Membri; jistieden lill-Kummissjoni taġixxi malajr meta tinnota li sar ksur u, jekk ikun meħtieġ, issaħħaħ is-sanzjonijiet;

2. Jinnota li l-għanijiet prinċipali tal-istrateġija Komunitarja 2007-2012 jinkludu kemm il-garanzija tal-implimentazzjoni adegwata tal-leġiżlazzjoni tal-UE, kif ukoll it-titjib u s-simplifikazzjoni tal-leġiżlazzjoni attwali, inter alia permezz tal-implimentazzjoni ta' strumenti mhux vinkolanti; ifakkar għalhekk li, skont l-Artikolu 4 tat-Trattat dwar il-Funzjonament tal-Unjoni Ewropea, l-Unjoni Ewropea ma għandhiex ħlief kompetenza konkorrenti mal-Istati Membri fil-qasam tal-impjiegi u f'dak tas-saħħa pubblika, u li fil-komunikazzjoni tal-2007, il-Kummissjoni Ewropea tinsisti fuq l-iżvilupp u l-implimentazzjoni ta' strateġiji nazzjonali; jinsisti għalhekk dwar il-ħtieġa li l-leġiżlazzjoni Ewropea tiġi adattata b’mod koerenti għat-tibdiliet soċjali u li ma jsirx leġiżlar bla bżonn fil-livell Ewropew;

3. Jiddeplora l-fatt li fl-2009 diversi Stati Membri ma ffukawx l-istrateġiji nazzjonali tagħhom fuq it-tliet prijoritajiet tal-istrateġija tal-UE: l-istress u l-"burn-out" fuq il-post tax-xogħol, RSI kif ukoll ir-riċerka u l-ġbir regolari ta' dejta dwar ir-riskji l-ġodda; iqis li l-istrateġiji nazzjonali għandhom jallokaw aktar sforzi u mezzi għall-prevenzjoni;

4. Għandu l-fehma li l-adozzjoni, l-ippjanar u l-implimentazzjoni tal-istrateġiji nazzjonali għandhom jikkunsidraw is-sitwazzjoni speċifika ta' kull Stat Membru, biex b'hekk jimmira s-setturi u l-kumpaniji l-aktar affettwati minn inċidenti okkupazzjonali;

5. Iqis neċessarju li f'livell Ewropew kif ukoll nazzjonali, il-politiki tal-OHS isiru konsistenti ma' politiki pubbliċi oħrajn u li tal-ewwel jiġu integrati bis-sħiħ f'dawn tal-aħħar: saħħa, xogħol, industrija, riċerka, ambjent, trasport, sigurtà tat-toroq, edukazzjoni, enerġija, żvilupp reġjonali, kuntratti pubbliċi u suq intern; l-integrazzjoni tal-ugwaljanza bejn is-sessi għandha tiġi implimentata fil-politiki kollha sabiex tirrifletti aħjar ir-riskji speċifiċi li jiffaċċjaw il-ħaddiema nisa;

6. Jinnota li – minbarra r-reputazzjoni tal-intrapriża u l-fatturi ekonomiċi – ir-rekwiżiti legali u t-talbiet tal-ħaddiema huma ż-żewġ fatturi ewlenin li jimmotivaw lill-ħaddiema biex jieħdu azzjoni;

7. Jitlob, meta jingħataw kuntratti pubbliċi, li l-livelli ta' sigurtà u l-prattiki ta' prevenzjoni kontra l-inċidenti jiġu kkunsidrati iktar;

8. Iqis li l-politika Ewropea dwar ir-riskji kimiċi, il-prevenzjoni tal-kanċers marbuta max-xogħol u l-protezzjoni tal-kapaċità ta' riproduzzjoni għandhom ikunu aktar ambizzjużi u reattivi;

9. Jissottolinja l-importanza tal-implimentazzjoni integrali ta' REACH u l-ħtieġa ta' sinerġija ħafna akbar bejn din u l-politiki tal-OHS kemm f'livell Ewropew kif ukoll fl-Istati Membri;

10. Jitlob li l-istrateġija Ewropea li jmiss tistabbilixxi iktar għanijiet li jistgħu jitkejlu, akkumpanjati minn kalendarji vinkolanti u evalwazzjoni perjodika; jixtieq li l-għan ta' spettur tax-xogħol għal 10 000 ħaddiema, irrakkomandat mill-ILO, isir obbligatorju,

11. Jirrimarka l-ekonomiji li saru minħabba l-kriżi ekonomika ma jridux ifissru li s-saħħa u s-sigurtà fuq il-post tax-xogħol jintnesew u jenfasizza li baġits ta' awsterità u tnaqqis fl-infiq soċjali m'għandhomx ikunu ta' ħsara għall-azzjoni biex tippromwovi s-saħħa u s-sigurtà fuq il-post tax-xogħol;

12. Jemmen li l-effetti ekonomiċi tal-kriżi u r-riċessjoni ekonomika qawwija f'ċerti Stati Membri m'għandhomx iservu bħala skuża għall-applikazzjoni tal-leġiżlazzjoni difettuża dwar is-saħħa u s-sigurtà fuq il-post tax-xogħol, jew ifixklu l-politiki ta' prevenzjoni kontra r-riskji relatati max-xogħol;

13. Iqis li l-Istati Membri u l-impriżi għandhom jinvestu aktar fil-politiki ta' prevenzjoni tar-riskji u jiggarantixxu l-parteċipazzjoni tal-ħaddiema f'dawn il-politiki; iqis li tali investiment jitħallas lura fil-forma ta' produttività mtejba tax-xogħol, żieda fil-kompetittività tal-intrapriżi u t-tnaqqis fl-ispejjeż tas-sigurtà soċjali u li, barra minn hekk, dan jippermetti li tiġi żgurata l-vijabilità tas-sistemi ta' protezzjoni soċjali;

14. Jemmen li politika ta' prevenzjoni tal-inċidenti li tkun ġenwinament effikaċi trid tibda mill-istadju tal-ippjanar sabiex tiżgura li s-sigurtà akbar li tirriżulta mill-innovazzjoni se testendi kemm għall-prodott kif ukoll għall-proċess kollu ta' produzzjoni; jistieden għalhekk lill-Kummissjoni u lill-Istati Membri biex jappoġġaw u jħeġġu r-riċerka f'dan il-qasam;

15. Jemmen li l-problema tas-sigurtà fuq il-post tax-xogħol għandha tiġi ttrattata permezz tal-implimentazzjoni ta' strateġija fuq żewġ livelli, billi jsiru sforzi fil-ġlieda kontra r-riskji ambjentali u billi jsir titjib fil-post tax-xogħol mill-aspett psikosoċjali; iqis li s-suċċess ta' din l-istrateġija se jiddependi fil-parti l-kbira fuq il-parteċipazzjoni tal-ħaddiema u tas-sħab soċjali f'livelli nazzjonali, lokali u fuq il-postijiet tax-xogħol; jitlob lill-Kummissjoni ssegwi u ssaħħaħ id-diskussjonijiet u l-konsultazzjonijiet mas-sħab soċjali bl-għan li tikseb azzjoni konġunta u konċertata dwar kwistjonijiet partikolari;

16. jenfasizza li l-istress fuq il-post tax-xogħol huwa rikonoxxut bħala ostaklu importanti għall-produttività fl-Ewropa; Jiddeplora ż-żieda dejjem tikber tal-patoloġiji u inċidenti dovuti għal problemi psikosoċjali fost il-ħaddiema; ifakkar l-inċidenza tas-suwiċidju fuq il-post tax-xogħol u l-impatt reali li n-nuqqas ta' sigurtà tax-xogħol ikollu fuq il-fattur tal-istress; jiddispjaċih bl-implimentazzjoni mhux ugwali fl-UE kollha tal-Ftehim Qafas dwar l-istress fuq il-post tax-xogħol tat-8 ta' Ottubru 2004; jitlob lill-Kummissjoni tieħu l-miżuri kollha neċessarji biex tiżgura li dan il-ftehim jiġi implimentat f'kull Stat Membru u jitlob lis-sħab soċjali jaħdmu iżjed biex iżidu l-għarfien u l-fehim tal-istress relatati max-xogħol fost min iħaddem, il-ħaddiema u r-rappreżentanti tagħhom;

17. Jinnota l-proliferazzjoni ta' forom ta' xogħol mhux standard (xogħol temporanju, staġonali, nhar ta' Ħadd, part time, xogħol mid-dar) li jeħtieġu approċċ speċifiku għall-protezzjoni tal-ħaddiema;

18. Jikkritika l-fatt li l-Kummissjoni naqset milli tagħti biżżejjed attenzjoni lill-approċċ ta' integrazzjoni tal-ugwaljanza bejn is-sessi meta titratta kwistjonijiet dwar saħħa u sigurtà fuq il-post tax-xogħol, jew fl-istrateġija tal-Komunità dwar is-saħħa u s-sigurtà fuq il-post tax-xogħol jew fil-valutazzjoni tagħha ta' nofs il-perjodu; għalhekk jilqa’ l-inizjattiva tal-Kummissjoni li tistieden li jsir il-preparament ta’ metodi uniċi ta’ analiżi tal-impatt fl-OHS fir-rigward tal-ispeċifiċità tas-sessi; jitlob lill-Kummissjoni biex, fil-livell Komunitarju, tivverifika l-istatistiċi li juru l-ispeċifiċitajiet għal kull sess fir-rigward tal-mard professjonali, kemm jekk mortali kif ukoll jekk le; iħeġġeġ lill-Istati Membri jikkunsidraw ir-riskji speċjali li qed jiffaċċjaw l-ħaddiema nisa fil-politiki ta' prevenzjoni u metodi ta' assessjar tar-riskji;

19. Għandu l-fehma, li peress li r-rata tal-impjieg teħtieġ tiżdied b'medja annwali ta' madwar 1 % fl-UE, huwa partikolarment importanti li tiġi żgurata l-protezzjoni tas-saħħa ta' ħaddiema akbar fl-età u/jew dawk b'diżabbiltajiet, u li l-iżvilupp tal-kundizzjonijiet tax-xogħol jiġi adattat għas-sitwazzjoni mibdula tagħhom;

20. Jinnota li la s-settur pubbliku u lanqas dak privat m'huwa verament ippreparat biex jiffaċċja s-sitwazzjoni demografika u jqisu bħala possibbiltà l-impjieg ta' aktar nies b'diżabbiltajiet, bi problemi ta' saħħa fit-tul bħal pereżempju mard kroniku jew b'kapaċitajiet anqas ta' xogħol; jemmen li għanda titpoġġa enfażi akbar fuq l-aċċessibbiltà u s-sigurtà tal-impjiegi għal dawk il-ħaddiema;

21. Jiddispjaċih minħabba d-dewmien tal-Kummissjoni biex tippreżenta proposta leġiżlattiva ġdida dwar il-preskrizzjonijiet minimi tas-sigurtà u s-saħħa rigward l-espożizzjoni tal-ħaddiema għar-riskji kkaġunati mill-kampijiet elettromanjetiċi wara r-rapport tal-applikazzjoni tad-Direttiva 2004/40/KE u jitlob li l-leġiżlazzjoni f’dan il-qasam tiġi implimentata malajr wara l-adozzjoni tagħha;

22. Iqis r-responsabbiltà soċjali korporattiva bħala mod importanti u effikaċi ta' kif jiġu garantiti kundizzjonijiet ta' xogħol aktar siguri u ambjent ta' xogħol aħjar u għalhekk jemmen li din ir-responsabbiltà għandha tiġi mħeġġa;

23. Iqis neċessarju li tissaħħaħ il-kooperazzjoni bejn l-UE, l-ILO u d-WHO bl-għan li jinstabu soluzzjonijiet għall-kompetizzjoni soċjali bejn il-ħaddiema Ewropej u dawk ta' pajjiżi terzi;

Ġbir ta' dejta statistika

24. Jissottolinja li l-Kummissjoni għandha tiżviluppa mezzi statistiċi speċifiċi għas-sess u l-età, sabiex tevalwa l-prevenzjoni mhux biss rigward inċidenti iżda wkoll rigward patoloġiji u l-persentaġġ tal-ħaddiema esposti għall-aġenti kimiċi, fiżiċi jew bijoloġiċi u għal sitwazzjonijiet perikolużi mil-lat tal-organizzazzjoni tax-xogħol;

25. Jenfasizza l-importanza ta' miżuri bbażati fuq is-sess u approċċ taċ-ċiklu tal-ħajja biex jeliminaw ir-riskju ta' irtirar kmieni minħabba problemi ta' saħħa;

26. Jissottolinja d-diffikultajiet biex tinġabar id-dejta f'diversi Stati Membri; jitlob sabiex il-ħidma tal-aġenziji EU-OSHA u Eurofound (Fondazzjoni Ewropea għat-titjib tal-kundizzjonijiet tal-ħajja u tax-xogħol) tiġi msaħħa u mxerrda ferm sew;

27. Jitlob lill-Aġenzija Ewropea għas-saħħa u s-sigurtà tax-xogħol (UE-OSHA) tiġbor l-indikaturi nazzjonali rigward l-espożizzjoni għall-kanċers u teżamina mill-ġdid l-għarfien dwar l-espożizzjoni ta' ħaddiema li huma partikolarment vulnerabbli;

28. Jissottolinja l-importanza ta' kooperazzjoni bejn l-Aġenzija Ewropea għas-Saħħa u s-Sigurtà fuq il-Post tax-Xogħol u l-Kumitati speċjali tal-Kummissjoni Ewropea, bħal pereżempju l-Kumitat tal-Ispetturi Anzjani tax-Xogħol u l-Kumitat Konsultattiv dwar is-Saħħa u s-Sigurtà fuq il-Post tax-Xogħol għat-twettiq ta' riżultati aħjar u għall-preżentazzjoni ta' proposti;

29. Jitlob lill-Unjoni Ewropea u lill-Istati Membri jiżviluppaw programm Ewropew ta’ sorveljanza tar-riskji relatati max-xogħol (b’mod partikolari l-problemi muskuloskeletali u psikosoċjali), li jkun ibbażat fuq indikaturi u definizzjonijiet tas-saħħa u għodod epidemjoloġiċi komuni għas-27 Stat Membru; jinsisti fuq il-ħtieġa ta’ approċċ integrat għas-sorveljanza, li jqis fl-istess ħin it-triq professjonali tal-impjegati attwali u l-istat tas-saħħa ta’ min ikun irtira;

30. Jinnota t-tnaqqis tan-numru ta' inċidenti fuq il-post tax-xogħol fl-UE u jistieden lill-Kummissjoni teżamina kemm fil-fatt dan huwa dovut għal tnaqqis tal-livell ta' impjiegi u għall-bidla kontinwa lejn is-settur terzjarju; jixtieq li l-għanijiet stabbiliti f'livelli Ewropej u nazzjonali u l-evalwazzjoni tat-tlestija tagħhom jikkunsidraw iżjed din id-dimensjoni makroekonomika;

31. Jieħu nota tar-riżultati tal-proġett "Scoreboard 2009" tal-Kummissjoni li juri l-prestazzjoni individwali tal-Istati Membri; iqis li jeħtieġ li jkopri l-oqsma kollha tal-istrateġija Ewropea 2007-2012; jiddispjaċih li l-eżattezza u s-suffiċjenza tad-dejta mhumiex dejjem ivverifikati imparzjalment u li d-dejta hija pprovduta b'mod fakultattiv; jitlob lill-Kummissjoni tiżgura li dejta affidabbli u komprensiva pprovduta mill-Istati Membri kollha u li d-dejta pprovduta tiġi kkontrollata minn awtoritajiet indipendenti f'livell nazzjonali;

32. Jikkritika l-fatt li mhux l-Istati Membri kollha ffissaw objettivi li jistgħu jitkejlu relatati mal-istrateġiji nazzjonali tagħhom tal-OHS, u li l-parti l-kbira fosthom ma ffissawx objettivi relatati mal-mard professjonali, il-problemi u l-mard relatati max-xogħol, il-fatturi ta' riskju professjonali jew is-setturi f'riskju għoli; jenfasizza li la r-rieżami ta' nofs it-terminu u lanqas is-scoreboard 2009 tal-istrateġija fil-qasam tas-saħħa u s-sigurtà fuq il-post tax-xogħol ma jagħtu informazzjoni solida dwar il-progress tal-Istati Membri f'dak li jikkonċerna l-uniku objettiv kwantifikat imħabbar fl-istrateġija tal-UE, jiġifieri tnaqqis b' 25 % tal-inċidenti tax-xogħol sal-2012; jitlob li r-rapporti ta' evalwazzjoni fil-ġejjieni jevalwaw b'mod iktar sodisfaċenti r-rispett konkret tal-leġiżlazzjoni tal-UE fil-qasam tas-saħħa u s-sigurtà fl-Istati Membri;

33. Jirrimarka li huwa importanti, l-ewwel u qabel kollox, li tingħata definizzjoni ċara lill-inċidenti u mard relatati max-xogħol, inklużi inċidenti matul l-ivvjaġġar (mid-dar sal-post tax-xogħol), apparti l-istress relatat max-xogħol, li għandhom jitkejlu skont indikaturi speċifiċi;

34. Jemmen li jeħtieġ li tiġi studjata r-rabta bejn is-sofferenza fuq il-post tax-xogħol u l-organizzazzjoni tax-xogħol, inkluż il-ħinijiet tax-xogħol; jitlob li jsiru investigazzjonijiet fil-problemi ta' saħħa li għandhom ikunu bbażati fuq approċċ olistiku li jkopri organizzazzjoni tax-xogħol, fatturi statistiċi u fraġilitajiet individwali;

35. Jitlob lill-Kummissjoni tfassal u tipprovdi statistiċi li juru l-punt sa fejn ir-riċerka mmirata lejn il-prevenzjoni sa mill-fażi ta' ppjanar għandha impatt fuq it-tnaqqis fir-rati ta' inċidenti;

36. Jiġbed l-attenzjoni dwar id-diffikultà li tiġi implimentata l-leġiżlazzjoni dwar is-saħħa u s-sigurtà fuq il-post tax-xogħol fir-rigward tal-ħaddiema li jwettqu attivitajiet mhux iddikjarati; għandu l-fehma li din l-inġustizzja tista' tiġi evitata biss permezz ta' kontrolli aktar stretti u sanzjonijiet xierqa u jħeġġeġ li jittieħdu miżuri qawwija kontra l-organizzazzjoni ta' tali attivitajiet; jissottolinja li l-OHS hija dritt tkun xi tkun il-pożizzjoni tal-ħaddiem u li dan id-dritt għandu jkun effettiv permezz tal-leġiżlazzjoni.

37. Jirrimarka l-importanza tat-trasferiment tad-dejta xjentifika lill-industrija sabiex iwaqqfu riskji ġodda u emerġenti;

38. Jinnota li l-pajjiżi Ewropej bil-livelli l-aktar baxxi ta' inċidenti fuq il-post tax-xogħol huma wkoll l-aktar kompetittivi (20); iqis li jeħtieġ li tinġabar dejta li tevalwa l-impatt ta' prevenzjoni tajba tar-riskji fuq il-kompetittività tal-impriżi;

39. Jitlob lil UE-OSHA u Eurofound janalizzaw kawzi ta' irtirar kmieni fost in-nisa u l-irġiel;

40. Jitlob lil UE-OSHA twettaq riċerka dwar ix-"xift doppju" fuq is-saħħa tal-ħaddiema nisa, jiġifieri meta n-nisa jridu jkomplu jaħdmu b'xogħol mhux imħallas f'darhom wara xogħol imħallas regolari u rikonuxxut;

41. Jitlob skambju transkonfinali ta' informazzjoni bejn id-diversi awtoritajiet nazzjonali fir-rigward ta' spezzjonijiet aktar effiċjenti meta l-ħaddiema jiġu trasferiti lejn Stati Membri oħra tal-UE;

Kultura ta' prevenzjoni

42. Jiddispjaċih bin-nuqqas ta' informazzjoni dwar ir-riskji u s-soluzzjonijiet fost l-impjegati, min iħaddem, is-sħab soċjali jew anke s-servizzi tas-saħħa; ifakkar fir-rwol pożittiv tal-parteċipazzjoni u r-rappreżentazzjoni tal-impjegati f'dan ir-rigward;

43. Jemmen li r-rappreżentanti tal-ħaddiema jgħinu jtejbu l-OHS, speċjalment fl-SMEs u jekk ir-rappreżentazzjoni hija organizzata fuq bażi formali; iqis li l-parteċipazzjoni tal-impjegati hija fattur ewlieni ieħor ta' suċċess għall-ġestjoni tar-riskji tal-OHS (21);

44. Ifakkar li l-OHS hija neċessarjament multidixxiplinarja, peress li hi tinkludi - b'mod partikolari - mediċina, sigurtà, ergonomija, tossikoloġija, iġjene industrijali u psikoloġija

45. Iqis li huwa importanti li titjieb l-implimentazzjoni tal-leġiżlazzjoni eżistenti permezz ta' strumenti vinkolanti bħal pereżempju l-iskambju ta' prattiki tajba, kampanju ta' sensibilizzazzjoni u informazzjoni aħjar;

46. Jitlob lill-Istati Membri u lill-Kummissjoni ifasslu linji gwida dwar il-protezzjoni tal-ħaddiema li huma aktar faċli li jkunu applikati fil-prattika, mingħajr ma jipperikolaw ir-regoli dwar is-saħħa u s-sigurtà fuq ix-xogħol;

47. Jirrimarka li madwar 50 % tal-ħaddiema tal-UE għad ma għandhomx aċċess għas-servizzi ta' prevenzjoni, b'mod partikolari fir-rigward tal-SMEs u s-sottokuntrattar; Jenfasizza li l-biċċa l-kbira tas-servizzi eżistenti mhumiex multidixxiplinarji u li għadd minnhom ma jirriflettux b'mod xieraq il-ġerarkija tal-miżuri preventivi previsti fid-Direttiva Qafas; Iqis li l-ħaddiema kollha, kemm dawk tas-settur pubbliku kif ukoll dawk tas-settur privat, għandhom ikunu koperti minn arranġamenti ta' prevenzjoni tar-riskji kif ukoll politiki ta' prevenzjoni effikaċi, inklużi arranġamenti ta' aċċessibbiltà, korsijiet ta' taħriġ u laqgħat ta' ħidma għall-ħaddiema, u li għandha tingħata attenzjoni partikolari lis-sitwazzjoni ta' ħaddiema vulnerabbli, b'mod partikolari dawk li jkollhom jieħdu sehem fi skemi ta' attività obbligatorja mingħajr ma jkollhom il-kwalifiki neċessarji u mingħajr ma jkunu ngħataw taħriġ preċedenti; jemmen ukoll li għandhom jittieħdu inkunsiderazzjoni l-forom il-ġodda ta' impjiegi sabiex il-miżuri ta' prevenzjoni u ta' kontroll ikopru l-ħaddiema kollha irrispettivament mit-tip ta' xogħol imwettaq u l-modalitajiet tal-impjieg tagħhom; jispera li l-mira tkun ta' spettur ta' sigurtà għal kull 3 000 impjegat;

48. Iqis li r-responsabbiltà soċjali korporattiva għandha rwol fil-promozzjoni tal-OHS;

49. Iqis li l-indipendenza tas-servizzi ta' prevenzjoni lejn min iħaddem għandha tkun garantita; Iqis, fir-rigward tas-saħħa relatata max-xogħol, li l-monitoraġġ, twissijiet, għarfien espert dwar is-saħħa pubblika u l-pariri tajba relatati jistgħu jiġu trattati biss minn professjonisti indipendenti tas-saħħa; jiddispjaċih li l-ġestjoni tas-servizzi tas-saħħa fuq il-post tax-xogħol baqgħet fdata, f'ċerti Stati Membri, f'idejn assoċjazzjonijiet ta' min iħaddem, li jaġixxu kemm bħala imħallef kif ukoll bħala konvenut; peress li l-laqgħat ġenerali tagħhom huma l-korpi reali li jieħdu d-deċiżjonijiet;

50. Għandu l-fehma li l-progress tar-riċerka fis-settur tas-saħħa, il-kundizzjonijiet soċjoekonomiċi li dejjem jevolvu, l-iżviluppi fit-teknoloġiji l-ġodda u l-bidliet fis-suq tax-xogħol jeħtieġu viġilanza f'livell Ewropew u nazzjonali dwar l-emerġenza ta' riskji ġodda relatati max-xogħol u aġġornament f'waqtu tal-leġiżlazzjoni rilevanti, tal-qafas ta' implimentazzjoni tagħha u tal-lista ta' xogħlijiet iebsa u mhux tajbin għas-saħħa.

51. Jirrimarka li l-ispetturi tax-xogħol għandhom rwol indispensabbli permezz tal-edukazzjoni, persważjoni u inkoraġġiment u fil-verifika tal-implimentazzjoni tal-leġiżlazzjoni eżistenti u b'hekk fil-prevenzjoni, b'mod partikolari billi jiġi vverifikat ir-rispett ta' kundizzjonijiet diċenti ta' xogħol għall-gruppi ta' ħaddiema vulnerabbli jew il-professjonijiet li jistgħu jiġu eżerċitati b'mod mhux iddikjarat; jenfasizza li l-Istati Membri għandhom jiggarantixxu standards għoljin għal dak li jirrigwarda t-taħriġ tal-ispetturi tax-xogħol; iħeġġeġ lill-Istati Membri jżidu l-livelli tal-persunal, u r-riżorsi disponibbli għall-ispetturi tax-xogħol sabiex jilħqu l-mira ta' spettur għal kull 10 000 impjegat, kif rakkomandat mill-ILO; iħeġġeġ it-tisħiħ tas-sanzjonijiet kontra l-impriżi li ma jikkonformawx mal-obbligi tagħhom dwar id-drittijiet fundamentali tal-ħaddiema u jqis li l-penali f'tali każijiet jeħtieġ li jkunu effikaċi, proporzjonali u disważivi.

52. Iħeġġeġ lill-Istati Membri jiġġieldu kontra l-piż tal-burokrazija u l-istruttura kumplessa tal-mekkaniżmi tal-kontroll tal-istat għas-saħħa u s-sigurtà fuq il-post tax-xogħol u għall-ispezzjonijiet tax-xogħol, billi jsaħħu d-dinamiċi tagħhom u jissimplifikaw proċeduri interni li jieħdu ħafna ħin bl-għan li jimplimentaw kontrolli aktar numerużi u aktar effikaċi;

53. Jitlob lill-Istati Membri jeżerċitaw kontroll aktar rigoruż fuq in-nuqqas ta' dikjarazzjoni ta' inċidenti fuq ix-xogħol;

54. jitlob lill-Kummissjoni tipproponi direttiva li tipproteġi l-individwi li b'mod leġittimu jwissu lill-OHS b'riskji mhux magħrufa, speċjalment billi jinnotifikaw l-ispettorat tax-xogħol xieraq; dawn l-individwi għandhom jiġu protetti sabiex tiġi evitata kull pressjoni li ssir fuqhom (theddid ta' tkeċċija, eċċ); f'dan ir-rigward jitlob lill-Kummissjoni ttemm l-elenkar f'lista sewda ta' tali ħaddiema billi tiżgura li tali ksur ta' dritt fundamentali tax-xogħol jiġi evitat permezz ta' sanzjonijiet effikaċi, proporzjonati u disważivi;

55. Jitlob li l-prevenzjoni ta' problemi relatati mas-saħħa u s-sigurtà fuq il-post tax-xogħol tingħata l-istess attenzjoni kemm fis-settur privat kif ukoll f'dak pubbliku; ifakkar li l-prinċipju ta' nondiskriminazzjoni huwa vinkolanti;

56. Jiddeplora n-nuqqas ċerti Stati Membri milli jikkoordinaw politiki pubbliċi dwar is-saħħa relatata max-xogħol;

57. Jitlob lill-Istati Membri jsegwu eżaminazzjonijiet mediċi perjodiċi b'mod aktar effikaċi u jevalwaw ir-riżultati tagħhom, sabiex jiżguraw li l-istat ta' saħħa tal-ħaddiema tkun konformi mad-domandi tal-post tax-xogħol;

58. Jitlob lill-Kummissjoni tfassal sett ta' prattiki tajba f'dan il-qasam; jenfasizza li huwa neċessarju li l-Istati Membri jistabbilixxu skambji tal-aħjar prattiki sabiex tiżdied l-effikaċja fuq il-post tax-xogħol;

59. Jemmen li l-Istati Membri jistgħu jiġu appoġġati fir-riċerka dwar riskji ġodda u fl-introduzzjoni ta' prattiki ġodda li jikkontribwixxu għall-applikazzjoni b'mod aktar effettiv tar-regoli ta' sigurtà, permezz tas-Seba' Programm Qafas dwar ir-Riċerka u l-Innovazzjoni;

60. Iqis li l-valutazzjoni tar-riskji għandha tkun multidixxiplinarja u bbażata fuq il-parteċipazzjoni tal-ħaddiema;

61. Jinnota li l-valutazzjoni tar-riskji titwettaq fil-maġġoranza tal-kumpaniji, għalkemm din issir xi ftit inqas f'impriżi żgħar u f'ċerti Stati Membri (22);

62. Iqis li l-SMEs mhumiex minnhom infushom anqas siguri iżda li r-riskji huma pjutost marbuta ma' organizzazzjoni tax-xogħol ineffikaċi kif ukoll mar-riżorsi anqas sostanzjali maħsuba għall-OHS; jemmen li l-SMEs jeħtieġ li jiġu megħjuna jistabbilixxu l-politiki tagħhom ta' prevenzjoni tar-riskji; jirrimarka l-użu tal-OiRA u inizjattivi simili u tal-inċentivi ekonomiċi; jistieden l-Istati Membri jiskambjaw l-aħjar prattiki tagħhom;

63. Iqis importanti li l-awtorità pubblika responsabbli għall-implimentazzjoni tal-leġiżlazzjoni relatata mas-saħħa u s-sikurezza fl-Istati Membri tagħmel dak li tista' sabiex tevalwa u tnaqqas ir-riskji kollha u tiżgura li l-ħaddiema jkunu protetti b'mod xieraq; iqis importanti li l-SMEs jiġu megħjuna jistabbilixxu l-politiki tagħhom ta' prevenzjoni tar-riskji; jissottolinja r-rwol pożittiv ta' inizjattivi sempliċi, mingħajr ħlas u mmirati, bħal pereżempju l-OiRa; jemmen li l-valutazzjoni tar-riskji f'livell tal-kumpanija għandha titwettaq f'intervalli regolari u tkun aġġustata gradwalment sabiex jiġu kkunsidrati ċirkostanzi ġodda u riskji emerġenti;

64. Jirrimarka li kampanji ta' informazzjoni u għarfien huma essenzjali sabiex jwissu kumpaniji - inklużi l-SMEs - dwar riskji u jiżguraw li jwettqu l-miżuri ta' prevenzjoni neċessarji;

65. Jitħasseb dwar l-impatt tas-sottokuntrattar, pereżempju fil-qasam tal-installazzjonijiet nukleari ċivili u militari, u jissottolinja li kull min iħaddem, inkluż is-sottokuntrattur, għandu responsabbiltà lejn l-impjegati tiegħu u li miżuri ta' prevenzjoni għandhom jindirizzaw dawn l-impjegati;

66. Iqis li l-ħaddiema kollha, u b'mod partikolari l-ħaddiema temporanji u part time u dawk b'kuntratt, jeħtieġu taħriġ speċifiku u aġġornat dwar is-saħħa sabiex jitjiebu l-livelli ta' sigurtà fuq il-post tax-xogħol; huwa mħasseb dwar in-numru li dejjem qed jikber tal-mard relatat mal-istress u jinnota n-nuqqas ta' edukazzjoni dwar il-ġestjoni tal-istress fuq il-post tax-xogħol; jitlob li jsiru azzjonijiet ta' prevenzjoni għal kulħadd, iżda partikolarment għaż-żgħażagħ, bl-involviment tas-sħab soċjali, fil-forma ta' korsijiet ta' taħriġ dwar il-ġestjoni tal-istress, li għandhom jinkludu ħiliet soċjali, komunikazzjoni interpersonali u l-abilità li wieħed ilaħħaq ma' sitwazzjonijiet ta' kunflitt u fil-forma ta' kampanji ta' sensibilizzazzjoni fl-iskola u fil-post tax-xogħol; iħeġġeġ lill-Istati Membri jagħmlu aktar użu effikaċi tal-Fond Soċjali Ewropew għal dan l-għan;

67. Iħeġġeġ lill-Istati Membri jinvestu fix-xjenza tax-xogħol; jixtieq aktar riċerka fil-livelli tal-UE u nazzjonali dwar dan is-suġġett;

68. Jenfasizza li l-ostakoli ewlenin għall-konsiderazzjoni dwar ir-riskji psikosoċjali fuq il-post tax-xogħol huma s-sensittività perċepita dwar il-kwistjoni, in-nuqqas ta’ għarfien, in-nuqqas ta’ riżorsi u n-nuqqas ta' għarfien speċjalizzat (23);

69. Iħeġġeġ lill-Kummissjoni tiffaċilita l-iżvilupp tal-istandards Ewropej tas-saħħa u s-sigurtà fuq il-post tax-xogħol; jenfasizza f’dan ir-rigward il-ħtieġa li jkun hemm kooperazzjoni bejn l-Istati Membri, kemm f’dak li għandu x’jaqsam mal-inkjesti fuq il-kawżi tal-inċidenti tax-xogħol, kif ukoll f’dak li hu skambju ta’ prattiki tajba;

70. Jitlob lill-Istati Membri jinkorporaw l-OHS mill-bidu tat-taħriġ u sussegwentement bħala parti mill-edukazzjoni tul il-ħajja; iqis li ta' min jagħmel l-edukazzjoni dwar ir-riskji obbligatorja f'xi oqsma tat-teknoloġija, xjentifiċi, artistiċi u sportivi, kif wkoll fil-korsijiet ta' taħriġ dwar ġestjoni; iħeġġeġ lill-Istati Membri jintegraw l-OHS fil-korsijiet tal-università, sabiex ikunu konxji minnha l-inġiniera, il-periti, l-irġiel u n-nisa fin-negozju, il-maniġers eċċ. futuri;

71. Jemmen li sabiex jitnaqqas l-istress fuq ix-xogħol, taħriġ speċjalizzat dwar xogħol f'kundizzjonijiet ta' stress għandu jiġi introdott u żviluppat, kif ukoll laqgħat ta' ħidma dwar ħidma fi grupp u t-titjib tal-integrazzjoni ta' grupp partikolari ta' ħaddiema;

72. Jitlob lill-Istati Membri jivvalutaw il-kwalità tat-taħriġ tal-maniġers għall-prevenzjoni tar-riskji fuq il-post tax-xogħol u jappoġġa l-iskambju tal-aħjar prattiki tagħhom;

73. Isostni li programmi ta' taħriġ jeħtieġ li jiġu appoġġati permezz ta' koordinazzjoni aħjar tal-politiki ta' Komunità u li programmi eżistenti għandhom jiġu intensifikati, bl-għan li jsegwu politiki ta' prevenzjoni tar-riskji b'kunsiderazzjoni tal-esperjenzi lokali, reġjonali u nazzjonali;

74. Jenfasizza li l-emerġenza ta' tipi ġodda ta' xogħlijiet (pereżempju xogħlijiet ekoloġiċi) hija sors ta' opportunitajiet ġodda biex jipproteġu lill-ħaddiema (24) u jadattaw it-taħriġ professjonali;

75. Iqis li sabiex jiġi evitat ir-riskju ta' mard fit-tul, għandha tiġi żgurata konformità stretta mal-leġiżlazzjoni dwar il-liv għall-mard u l-liv għall-maternità, peress li l-pressjoni eżerċitata minn min iħaddem matul dan il-perjodu tista' twassal għall-estensjoni ta' dan il-liv;

76. Ifakkar li l-post tax-xogħol għandu jitqies bħala l-aħjar pjattaforma għall-istrateġiji ta’ prevenzjoni tal-UE u tal-Istati Membri, li jittrattaw kemm mard li jittieħed u kemm mard li ma jitteħidx, u li dawk li jħaddmu, l-organizzazzjonijiet tal-impjegati u sħab soċjali l-oħra għandhom rwol importanti xi jwettqu fil-promozzjoni tal-modi ta’ ħajja tajba għas-saħħa u tal-għarfien dwar is-saħħa fil-popolazzjoni attiva;

77. Jistieden lill-Kummissjoni u lill-Istati Membri jintensifikaw il-ġlieda kontra l-inugwaljanzi fil-qasam tas-saħħa u jnaqqsu d-disparitajiet li għandhom x'jaqsmu mal-kundizzjonijiet tax-xogħol u mal-aċċess għas-servizzi bil-għan li jitjiebu s-saħħa tal-ħaddiema, il-prevenzjoni u s-saħħa fuq il-post tax-xogħol;

Ħaddiema vulnerabbli u riskji speċifiċi

78. Jissottolinja li - apparti l-ħaddiema li jagħmlu xogħol stressanti - il-migranti, iż-żgħażagħ, in-nies avvanzati fl-età, in-nisa li jinsabu fl-età li fiha jista’ jkollhom it-tfal, il-persuni b'diżabilità, il-membri ta' minoranzi etniċi, il-ħaddiema ftit kwalifikati u l-ħaddiema li ilhom qiegħda żmien li jidħlu lura fis-suq tax-xogħol huma kategoriji li jinsabu partikolarment f'riskju; jissottolinja li għandu jkun hemm inċentivi għal applikazzjoni aktar effikaċi tar-regoli dwar is-Saħħa u s-Sigurtà fuq il-post tax-xogħol, speċjalment għal dawn il-kategoriji; iqis li qabel ma dawn il-ħaddiema jirritornaw għax-xogħol, hu meħtieġ taħriġ speċjali minn qabel;

79. Jinnota li ħaddiema żgħażagħ bejn l-età ta' 15 u 24 sena jinsabu f'riskju ta' korriment partikolarment għoli (25), u li l-konsegwenzi fit-tul ta' mard jew korriment f'età żgħira jistgħu jkunu sinifikanti; jenfasizza, barra minn hekk, il-ħtieġa tal-inkorporazzjoni tas-saħħa u s-sigurtà fil-programmi eżistenti tal-UE, pereżempju “Żgħażagħ mobbli”;

80. Jitlob lill-Kummissjoni u lill-Istati Membri jiffaċilitaw il-proċess ta' bidla demografika billi jadattaw aħjar il-miżuri ta' saħħa u sigurtà fuq il-post tax-xogħol għall-bżonnijiet ta' ħaddiema akbar fl-età; jenfasizza l-effetti pożittivi tat-tagħlim tul il-ħajja biex tinżamm ħajja l-motivazzjoni għax-xogħol, kif ukoll ta' miżuri li jantiċipaw inqas saħħa fiżika, bħal postijiet tax-xogħol ergonomiċi; jenfasizza li ftehim ta' qafas bejn is-sieħba soċjali jkun impuls kostruttiv;

81. Jemmen li ħaddiema mingħajr kwalifiki u dawk li ilhom qiegħda m'għandhomx jiġu impjegati mingħajr it-taħriġ preliminari neċessarju dwar ir-riskji ta' saħħa u sigurtà relatati max-xogħol;

82. Huwa mħasseb dwar iż-żieda ta' arranġamenti mhux normali ta' xogħol bħal pereżempju x-xogħol part time, xogħol mid-dar, ħinijiet maqsuma, nhar ta' Ħadd u xogħol ta' bilejl meta jiġu infurzati tali arranġamenti ta' xogħol; jitlob li jiġu vvalutati r-riskji li jinqalgħu minħabba arranġamenti ta' xogħol infurzati u xogħlijiet multipli, speċjalment għan-nisa, iżda jinnota li meta dawn jintgħażlu b'mod volontarju, dawn l-arranġamenti jistgħu jintlaqgħu tajjeb mill-ħaddiema;

83. Jiddeplora n-nuqqas ta' inizjattivi li jitrattaw is-sitwazzjonijiet ta' ħaddiema li jaħdmu għal rashom, temporanji, domestiċi jew b'kuntratt ta' żmien qasir, peress li huma wkoll għandhom jibbenefikaw mid-dritt li jkollhom l-OHS tagħhom;

84. Jirrimarka li forom ta' impjieg temporanju huma mifruxa f'setturi bħal pereżempju l-kostruzzjoni u l-agrikoltura, fejn hemm numru għoli ta' inċidenti u mard relatat max-xogħol, u fis-setturi tas-servizzi, fejn l-għarfien huwa limitat (26);

85. Iqis li l-miżuri biex iħeġġu x-xogħol part time għall-ħaddiema akbar fl-età jistgħu jipprovdu bidla progressiva lejn l-irtirar u jsaħħu l-benessri u l-kapaċitajiet ta' ħaddiema ixjeħ;

86. Itenni r-rakkomandazzjoni tar-rapport Ewropew HIRES li ħaddiema temporanji u impjegati tal-kumpaniji għandhom jingħataw l-istess drittijiet għall-promozzjoni tas-saħħa fejn it-tip tax-xogħol ikun xogħol fit-tul immexxi minn min iħaddem.

87. Jissottolinja li l-irġiel u n-nisa jintlaqtu b'mod differenti mir-riskji marbuta max-xogħol kemm jekk ikunu psikosoċjali kemm jekk ikunu fiżiċi (partikolarment dawk muskoloskeletali); ifakkar għalhekk li wieħed jista’ jistabbilixxi rabta bejn il-kuntratti prekarji, partikolarment dawk temporanji u part-time, u ż-żieda fir-riskji fiżiċi u psikosoċjali marbuta max-xogħol; għal din ir-raġuni jistieden lill-Istati Membri jqisu d-dimensjoni tas-sessi u r-riskji marbuta mal-kuntratti differenti tax-xogħol fl-istrateġiji nazzjonali tagħhom;

88. Jinsab imħasseb minħabba li ma hemmx biżżejjed evalwazzjonijiet tar-riskji li għalihom huma esposti n-nisa tqal fuq il-post tax-xogħol; jitlob li ssir riċerka dettaljata dwar l-effetti tal-espożizzjoni ta' nisa tqal għal ċerti kundizzjonijiet fuq il-post tax-xogħol (pereżempju l-espożizzjoni għal aġenti kimiċi, ir-radjazzjoni jonizzanti, il-mewġiet elettromanjetiċi, l-istress, is-sħana eċċessiva, it-tqandil ta' piżijiet eċċessivi eċċ.); f'dan ir-rigward, jitlob li jiġu studjati l-korrelazzjonijiet bejn, minn naħa, il-korrimenti tat-tqala, il-kumplikazzjonijiet tat-twelid, it-tfal li jitwieldu bi problemi tas-saħħa u, min-naħa l-oħra, il-kundizzjonijiet tax-xogħol li huma ta' riskju għan-nisa tqal;

89. Jitlob valutazzjoni tal-impatt tar-riskji potenzjali tat-teknoloġiji ġodda, sustanzi dannużi u fatturi ta' riskji inkluż l-organizzazzjoni tax-xgħol fuq il-post tax-xogħol; jemmen li aktar riċerka, skambju ta' għarfien u applikazzjoni prattika tar-riżultati jgħinu fl-identifikazzjoni u l-valutazzjoni aħjar ta' riskji potenzjali ġodda; jitlob li jsiru azzjonijiet leġiżlattivi biex jiżguraw li nanomaterjali jkunu koperti bis-sħiħ minn regolamenti tal-OHS Ewropej attwali;

90. Jikkunsidra li t-tul eċċessiv ta' xogħol u perjodi mhux biżżejjed ta' mistrieħ, flimkien ma’ obbligi sproporzjonati ta’ prestazzjoni, jikkostitwixxu fattur maġġuri ta' żieda tal-livell ta' inċidenti u mard relatati max-xogħol; jenfasizza li dawn id-dispożizzjonijiet jiksru prinċipji fundamentali tal-OHS; jitlob li jsir bilanċ sodisfaċenti bejn ix-xogħol u l-ħajja tal-familja; jistieden lill-Istati Membri japplikaw bis-sħiħ id-Direttiva 2003/88/KE,

91. Għandu l-fehma li hemm bżonn urġenti għal rieżami xjentifiku konklussiv tal-effetti tax-xogħol tal-Ħadd fuq is-saħħa tal-ħaddiema; iqis li l-Kummissjoni għandha titlob fil-futur qrib li jsir studju newtrali li janalizza r-riżultati attwali kollha biex jinstiltu konklużjonijiet xjentifikament solidi;

92. Jiddeplora l-fatt li fil-livell Ewropew ma teżistix definizzjoni komuni u unika tal-fenomenu tal-fastidju morali; jistieden lill-Kummissjoni u lill-Istati Membri jiżviluppaw strateġiji nazzjonali għall-ġlieda kontra l-vjolenza fuq il-post tax-xogħol li jkunu effikaċi u bbażati fuq definizzjoni tal-fastidju morali li tkun komuni għas-27 Stat Membru;

93. Għandu l-fehma li l-istress li ħafna drabi jkun ikkawżat mill-bullying fuq il-post tax-xogħol huwa fattur li jżid l-mard muskoskeletali u r-riskji psikosoċjali u dawn il-fatturi għandhom ikunu soġġetti għal studju profond min-naħa tal-Kummissjoni

94. Jixtieq li l-proposta leġiżlattiva futura dwar il-mard muskoluskeletali jkopru l-ħaddiema kollha;

95. Huwa favur l-inizzjattiva leġiżlattiva għall-protezzjoni tal-ħaddiema mid-duħħan tat-tabakk waqt ix-xogħol, peress li attwalment mhijiex garantita protezzjoni komprensiva;

96. Jitlob lill-Kummissjoni tissottometti proposta lill-Parlament u lill-Kunsill fl-2012 bl-għan li tipprojbixxi t-tipjip kullimkien fuq il-post tax-xogħol, inklużi stabbilimenti ġewwa tal-ikel, fuq it-trasport pubbliku kollu u fil-bini magħluq pubbliku kollu fl-UE kollha;

97. Jitlob lill-Kummissjoni tniedi konsultazzjoni wiesgħa dwar il-lista ta' mard relatat max-xogħol mas-sħab soċjali Ewropej bbażata fuq analiżi xjentifika u medika dettaljata tal-oqsma ewlenin perikolużi rikonoxxuti llum (partikolarment mard mentali u asbestos); jistieden lill-Kummissjoni tivvaluta bir-reqqa l-benefiċċji potenzjali għas-saħħa tal-ħaddiema li r-Rakkomandazzjoni 2003/670/KE dwar l-iskeda Ewropa tal-mard relatat max-xogħol tiġi aġġornata u ssir obbligatorja;

98. Jemmen li riċerka addizzjonali hija meħtieġa sabiex jiġu determinati l-effetti tas-saħħa ta' xogħlijiet partikolari, inklużi fit-tul, sabiex - fejn ikun possibbli - jevitaw każijiet fejn il-bidu ta' mard jseħħ wara t-tmiem tal-ħajja tax-xogħol; jemmen li l-prijoritajiet l-aktar urġenti tas-sħab soċjali għandhom jiġu kkunsidrati meta jiddeterminaw xogħlijiet li jirrikjedu aktar riċerka dwar is-saħħa u s-sigurtà;

99. Jitlob lill-Kummissjoni, jekk studji ġodda jew ix-xjenza jagħtu prova li ċerti xogħlijiet għandhom riskji għoljin ta' saħħa u sigurtà, immedjatament tieħu l-miżuri xierqa biex tipproteġi s-sigurtà u s-saħħa tal-ħaddiema;

100. Iqis li r-rijabilitazzjoni u impjieg mill-ġdid wara marda jew inċident huma essenzjali u għandhom għalhekk jiġu mħeġġa;

101. Jistieden lill-Istati Membri jimplimentaw mill-aktar fis id-Direttiva 2010/32/UE dwar il-prevenzjoni ta’ korrimenti kkawżati minn oġġetti li jaqtgħu fis-settur tal-isptarijiet u l-kura tas-saħħa u jiggarantixxu livell ta’ ħarsien massimu lill-pazjenti u lil dawk li jieħdu ħsiebhom li huma esposti għall-infezzjonijiet marbuta mal-kura tas-saħħa;

102. Huwa allarmat dwar in-numru persistenti ta' kanċers assoċjati mal-eżerċizzju ta' attività professjonali; jiddispjaċih li numru kbir ta' ħaddiema għadhom esposti għall-perikli tal-asbestos; partikolarment fil-manutenzjoni u d-dekontaminazzjoni tas-setturi; għalhekk jistieden lill-Kummissjoni torganizza sessjoni ta' smigħ dwar kif għandhom jiġu trattati l-problemi kbar tal-OHS relatati ma' asbestos eżistenti fil-bini u kostruzzjonijiet oħra bħall-vapuri, ferroviji u makkinarji; jistieden ukoll lill-Istati Membri biex jimxu 'l quddiem bit-tneħħija tal-asbestos, pereżempju billi jiġu intraċati asbestos bil-bini u jipprovdu għat-tneħħija sigura tal-asbestos;

103. jenfasizza l-valur miżjud tal-politika tal-Unjoni dwar il-kimiki u l-potenzjal għal titjib li għandu jkun użat sabiex jipprevjeni kanċers relatati max-xogħol;

104. Jenfasizza li riskji minn karċinoġeni jaffettwaw prinċipalment lill-ħaddiema fis-setturi industrijali, tas-snajja u agrikoli, flimkien man-nisa fis-setturi tas-servizzi li huma ripetutament esposti għalihom (27); jitlob li ssir valutazzjoni tal-impatt dwar l-espożizzjoni tal-ħaddiema agrikoli għall-kimiki;

105. Jitlob lill-Kummissjoni u lill-Istati Membri jgħaġġlu l-implimentazzjoni tar-REACH, u b'mod partikolari s-sostituzzjoni tas-sustanzi kimiċi li huma l-aktar ta' tħassib;

106. Iqis li l-istrateġija ġdida tal-Komunità għandha tiffoka fuq l-użu potenzjali tar-REACH għat-titjib tal-protezzjoni tal-ħaddiema minn perikli kimiċi, sforz imġedded għall-prevenzjoni ta' mard rekatat max-xogħol u titjib fil-kwalità tal-ħajja tal-ħaddiema, tisħiħ tar-responsabbiltajiet ta' monitoraġġ u nfurzar ta' spettorati fuq ix-xogħol u l-parteċipazjoni tal-ħaddiema fit-tfassil, il-monitoraġġ u l-implimentazzjoni ta' politiki ta' prevenzjoni, titjib tar-rikonoxximent ta' mard relatat max-xogħol u l-indirizzar ta' fatturi bħal flessibilità, nuqqas ta' sikurezza u ssekondar ta' kuntratti, eċċ. bħala ostakoli għall-prevenzjoni xierqa tar-riskju.

107. Jitlob lill-Kummissjoni Ewropea tagħmel proposta ta' reviżjoni tad-Direttiva 2004/37/KE dwar is-sustanzi kanċeroġeni qabel l-aħħar tal-2012 sabiex testendi l-ambitu tagħha biex tinkludi s-sustanzi reprotossiċi f'analoġija mas-sustanzi li huma l-aktar ta' tħassib taħt REACH u ssaħħaħ l-applikazzjoni tal-prinċipju ta' sostizzjoni; jitlob li ssir rabta mas-saħħa riproduttiva;

108. Jitlob lill-Kummissjoni biex, f'leġiżlazzjoni futura dwar is-saħħa u s-sigurtà fuq ix-xogħol, fejn applikabbli, tippromwovi l-użu ta' teknoloġiji li jnaqqsu r-riskji minn sustanzi perikolużi f'każ ta' inċidenti marbuta max-xogħol u, fejn ikun possibbli, biex dawn it-teknoloġiji jissostitwixxu l-użu tas-sustanzi kimiċi u radjuattivi;

109. Jitlob lill-Kummissjoni u l-Istati Membri jipproponu miżuri biex il-kundizzjonijiet tax-xogħol jiġu adattati aħjar għall-bżonnijiet ta' dawk li jsofru minn kanċer jew mard ieħor relatat max-xogħol u mard kroniku;

110. Itenni t-talba tiegħu lill-Kummissjoni biex tevita li jiġi kompromess il-livell ta' protezzjoni miksub fid-direttivi Ewropej tal-OHS meta teżamina l-possibbiltajiet għas-simplifikazzjoni tal-leġiżlazzjoni;

*

* *

111. Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill u lill-Kummissjoni, u lill-parlamenti nazzjonali u l-gvernijiet tal-Istati Membri.

(1) ĠU L 354, 31.12.2008, p. 70.

(2) ĠU L 183, 29.6.1989, p. 1.

(3) ĠU L 299, 18.11.2003, p. 9.

(4) ĠU L 165, 27.6.2007, p. 21.

(5) ĠU L 134, 1.6.2010, p. 66.

(6) ĠU C 304 E, 1.12.2005, p. 400.

(7) ĠU C 303 E, 13.12.2006, p. 754.

(8) ĠU C 102 E, 24.4.2008, p. 321.

(9) ĠU C 41 E, 19.2.2009, p. 14.

(10) ĠU C 117 E, 6.5.2010, p. 176.

(11) Testi adottati, P7_TA(2011)0332.

(12) ĠU C 77 E, 28.3.2002, p. 138.

(13) Il-Gvern Awstraljan: The Cost of Work-Related Injury and Illness for Australian Employers, Workers and the Community. Australian Safety and Compensation Council, Commonwealth of Australia 2009, 41 p., Marzu 2009.

(14) EU-OSHA, ‘Young Workers – Facts and Figures’ (http://osha.europa.eu/en/publications/reports/7606507/view) and the related fact sheet (http://osha.europa.eu/en/publications/factsheets/70), 2007; ‘Facts and Figures – Musculoskeletal disorders’, 2010 (http://osha.europa.eu/en/publications/reports/TERO09009ENC/view); and ‘Facts and Figures – The Transport Sector’, 2011

(15) EU-OSHA, Stħarriġ Esener 2009, http://osha.europa.eu/sub/esener/en/front-page/document_view?set_language=en

(16) EUROFOUND ‘Working conditions of an ageing workforce’

(17) Hämäläinen P, Saarela KL, Takala J: Global trend according to estimated number of occupational accidents and fatal work-related diseases at region and country level. Journal of Safety Research 40 (2009) 125–139. Elsevier B.V.

(18) International Labour Organisation, 2005, stima għall-EU27; http://www.ilo.org/public/english/protection/safework/wdcongrs17/index.htm.

(19) Occupational health and safety risks for the most vulnerable workers, EP Policy Department A, Economic and Scientific Policy, 2011, p. 40

(20) EU-OSHA and World Economic Forum 2011.

(21) EU-OSHA, stħarriġ ESENER.

(22) EU-OSHA, stħarriġ ESENER.

(23) UE-OSHA, stħarriġ ESENER.

(24) UU-OSHA, Foresight of new and emerging risks to occupational safety and health associated with new technologies in green jobs by 2020, Phase 1: (http://osha.europa.eu/en/publications/reports/foresight-green-jobs-drivers-change_TERO11001ENN/view) and Phase 2 (http://osha.europa.eu/en/publications/reports/foresight-green-jobs-key-technologies/view; and NIOSH http://www.cdc.gov/niosh/topics/PtD/greenjobs.html

(25) Verjans M., de Broeck V., Eckelaert L., OSH in figures: Young workers - Facts and figures, European Agency for Safety and Health at work, European Risk Observatory Report, Luxembourg, 2007, p. 133

(26) Health and safety at work in Europe (1999-2007) – a statistical portrait (http://epp.eurostat.ec.europa.eu/cache/ITY_OFFPUB/KS-31-09-290/EN/KS-31-09-290-EN.PDF); Causes and circumstances of accidents at work in the EU, European Commission 2008, http://epp.eurostat.ec.europa.eu/portal/page/portal/product_details/publication?p_product_code=KS-SF-09-063

(27) ETUI, 2010, http://hesa.etui-rehs.org/uk/publications/pub54.htm